Jüri Kamenik

Jüri Kamenik (sündinud 25. augustil 1988 Tallinnas) on eesti meteoroloog ja ilmavaatluste populariseerija. 2022. aasta oktoobris määrati Jüri Kamenikule noorte meeste seksuaalse väärkohtlemise tõttu karistuseks nelja aasta ja kümne kuu pikkuse tingimisi vangistus. Laenukelmustega tõttu määrati talle kaks aastat tingimisi vangistust ja sellega seoses kuulutas Harju maakohus Jüri Kameniku 2023. aasta kevadel ka maksejõuetuks.

Haridus
Kamenik lõpetas 2008. aastal Tallinna Mustamäe Gümnaasiumi ja 2013. aastal Tartu Ülikooli loodus- ja tehnoloogiateaduskonna geograafia erialal, kaitstes bakalaureusetöö teemal "Äikesesademete ajalis-ruumiline jaotus ja pikaajaline muutlikkus Eestis perioodil 1950–2005". 2015. aastal sai ta samast loodusteaduse magistri (loodusgeograafia ja maastikuökoloogia) kraadi.

2015. aastast on ta Tartu Ülikooli loodus- ja tehnoloogiateaduskonna doktorant. Doktoritöö teema on "Äärmuslike ilmanähtuste klimatoloogia Eestis ning selle võimalikud tendentsid kliima muutudes" (juhendajad Piia Post ja Jaak Jaagus; pikendatud).

Töö
Kamenik töötab alates 2009. aastast ilmaportaalis ilm.ee, kus on meteoroloogia ja loodusnähtuste populariseerija, alates 2017. aasta sügisest ka sünoptik.

2018. aasta jaanuarist osutab sünoptikuteenust M-Spordis Fordi autorallimeeskonnale. Asutas 2018. aastal ettevõtte Ilmainstituut OÜ, mis pakub erasünoptiku teenuseid, ekspertanalüüse, seminare, loenguid ja kursusi, heategevuslikult arendab ka erialast keelekasutust.

Juhendanud Eesti üldhariduskoolides ja kõrgkoolides lõpu-, diplomi- ja muid akadeemilisi töid.

Atmosfääriteaduse populariseerimine
Ilmast ja meteoroloogiast hakkas ta põhjalikumalt huvituma 1998. aastal. Samast ajast algasid ka tema süstemaatilised ilmavaatlused. Ülikoolis kuulas ta põhieriala kõrvalt ka meteoroloogiakursusi.

Üliõpilasena organiseeris ta mitu meteoroloogiahuviliste üritust:
 2008. aasta oktoobris üliõpilastele suunatud kolmepäevase meteoroloogiamatka; 
 2009. aasta novembris Tartus (Tähe 4 hoones) kõigile huvilistele mõeldud meteoroloogiaõhtud (osalejad oli kokku üle 100, päevas korraga kuni 60); 
 peamiselt aastatel 2009–2011 äikesejahte (harivaid äikesevaatlusi koos pildistamisega), millest otsustati 2014. aastal koos Rene Henri Ranna ja Kaarel Virrojaga teha dokumentaalfilm.

Tema ilmavaatlusi populariseerivatest kirjutistest on eeskätt ilmateemalisi artikleid ilmunud ajakirjades Horisont, Eesti Loodus, Tarkade Klubi ja Loodusesõber, mitmes ajalehes ja Tartu Ülikooli teadusportaalis Novaator. 

Ta on 2015. aasta kevadel valminud mobiilirakenduse Horisondi Pilveaabits sisutekstide autor ja konsultant.

Ta on teinud ettekandeid, pidanud loenguid, esinenud saatekülalisena Eesti Rahvusringhäälingu teadussaadetes "Labor", "Ökoskoop" ja "Huvitaja", osalenud aastatel 2009–2017 organisaatori ja žüriiliikmena ilmaportaali ilm.ee korraldatud Pilvejahi (hiljem Pilvepiir koostöös Horisondiga) fotovõistlustel, koostanud temaatilisi stende ja osalenud muu sisulise panusega nii EMHI (praeguse Ilmateenistuse) korraldatud meteoroloogiapäevadel, Eesti üldhariduskoolides (nt Orava Põhikool, Tallinna Mustamäe Gümnaasium, Tallinna Reaalkool), Tartu Ülikoolis kui ka 2012. aasta teadlaste öö raames Paide Vallitornis.

Peab blogi "Ilm ja inimesed" (üle 1000 postituse, kokku üle miljoni vaatamise) ja veebilehte "Pilved, nende tekkimine, klassifitseerimine ja liigid".

Teosed
 Jüri Kamenik. "Eesti pilveatlas". Varrak. Tallinn 2015, ISBN 978-9985333471

Viited

Välislingid
 Ain Kallis, Jüri Kamenik: kas tõesti ilmarelv? Joonpilved, vandenõuteooriad ja teaduslik vaatenurk. ttu.ee, 30. mai 2014
 Jüri Kameniku blogi. ilmjainimesed.blogspot.com
 "Pilved, nende tekkimine, klassifitseerimine ja liigid"

Eesti meteoroloogid
Tartu Ülikooli loodus- ja tehnoloogiateaduskonna vilistlased
Sündinud 1988